**TERMENI DE REFERINȚĂ**

**Selectarea unui expert/grup de experți pentru prestarea serviciiilor de consultanță în scopul analizei procesului de finanțare a spitalelor publice**

|  |  |
| --- | --- |
| **Denumirea proiectului**: | Echitate în sănătate prin responsabilizare socială |
| **Codul proiectului**: | 415932 |
| **Termenul limită de aplicare** | 13 noiembrie 2023 |
| **Perioada pentru realizarea sarcinii**  | 20 noiembrie 2023 – 20 februarie 2023 |

# Informații generale

Începând cu 2019, Crucea Roșie din Elveția în parteneriat cu Asociația Obștească Centrul de Asistență Socio-Medicală „CASMED” și Asociația Obștească „HOMECARE” implementează proiectul „Echitate în sănătate prin responsabilizare socială”, parte a programului „Acoperirea Universală cu Servicii de Sănătate”, desfășurat în comun cu Banca Mondială, cu susținerea financiară a Agenției Elvețiene pentru Dezvoltare și Cooperare.

Scopul general al proiectului este să contribuie la asigurarea cu servicii medicale de calitate cu o protecție financiară adecvată a populației Republicii Moldova prin dezvoltarea și aplicarea mecanismelor de responsabilizare socială.

Responsabilizarea socială constituie un angajament reciproc între factorii de decizie, prestatorii de servicii și cetățeni și /sau organizații ale societății civile, care participă direct sau indirect la procesul de guvernare. În contextul proiectului, responsabilizarea socială este un proces continuu de implicare a pacienților, comunității și ONG-urilor în îmbunătățirea activității de planificare, prestare și evaluare a serviciilor de sănătate.

Proiectul prevede trei obiective pentru îmbunătățirea calității, accesului și echității în sănătate în țară.

**Obiectivul 1** prevede furnizarea de servicii medicale echitabile și de calitate la toate nivelurile. Proiectul are ca scop consolidarea implicării societății civile și instituirea mecanismelor de responsabilizare socială pentru a monitoriza și îmbunătăți accesul echitabil și de calitate a serviciilor medicale. Implicarea societății civile, împreună cu grupurile de pacienți și asociațiile medicale profesionale, prin diferite mecanisme de responsabilizare socială este o abordare puternică pentru responsabilizarea autorităților, oferind feedback privind percepțiile consumatorilor privind furnizorii de servicii medicale și autoritățile din domeniul de sănătate. De asemenea, feedback-ul descendent de la autorități la cetățeni cu privire la acțiunile întreprinse va motiva și încuraja implicarea în continuare a societății civile în acțiuni de lobby.

**Obiectivul 2** al proiectului prevede consolidarea capacităților Companiei Naționale de Asigurări de Medicină (CNAM) pentru a extinde acoperirea cu servicii medicale și a deveni durabilă. Odată ce mecanismele de responsabilizare socială vor fi funcționale și vor avea efect asupra îngrijirii de calitate, încrederea în sistemul de sănătate va crește, ceea ce va conduce la creșterea numărului de persoane asigurate în acest sistem.

**Obiectivul 3** se referă la protecția cetățenilor moldoveni împotriva sărăciei din cauza plăților suplimentare și neformale în instituțiile medico-sanitare publice și a cheltuielilor catastrofale pentru medicamente. Mecanismele de responsabilizare socială vor include monitorizarea plăților suplimentare și neformale (de exemplu, prin intermediul chestionarelor, sau feedback-ul electronic al pacienților pe platforma E-sănătate sau spitale.md). Se prezumă că sensibilizarea grupurilor de pacienți și a consumatorilor de servicii de sănătate cu privire la prescripția rațională de medicamente și a drepturilor pacientului, precum și educarea profesioniștilor din domeniul medical cu privire la modelele de prescriere a medicamentelor va reduce cheltuielile gospodăriei destinate pentru sănătate și va reduce cheltuielile catastrofale.

# Scopul sarcinii

AO „CASMED” contractează un expert/grup de experți pentru prestarea serviciilor de consultanță în vederea elaborării unui raport de analiză a procesului de finanțare a spitalelor publice, cu scopul de a identifica lacunele în procesul de contractare din Fondul Asigurărilor Obligatorii de Asistență Medicală (FAOAM) a instituțiilor spitalicești publice pentru perioada anilor 2017 – 2022. În analiză vor fi incluse 5 spitale-pilot din regiunea de nord (Bălți, Drochia, Florești, Soroca, Edineț).

Rezultatele și constatările raportului de analiză vor fi împărtășite tuturor părților interesate (Ministerului Sănătății, Companiei Naționale de Asigurări de Medicină (CNAM), Comisiei Parlamentare pentru Protecție Socială, Sănătate și Familie, instituțiilor medicale spitalicești, altor structuri pentru a fi luate în considerare în inițiativele de modificare a cadrului legislativ și normativ.

Analiza va servi drept instrument de suport și sursă de referință pentru autoritățile naționale în sănătate în dezvoltarea / ajustarea cadrului normativ și legislativ, menite să eficientizeze procesul și mecanismele de finanțare a spitalelor publice în funcție de nevoile și specificul instituțiilor, precum și nevoile beneficiarilor de servicii de sănătate.

# Sarcini și activități specifice

Expertul/grupul de experți va realiza următoarele sarcini:

**Sarcina 1. Analiza procesului de finanțare a spitalelor publice pilot în perioada 2017 – 2022** cu focus pe:

* analiza cadrului legislativ și normativ privind finanțarea spitalelor publice din FAOAM;
* analiza mecanismului și a criteriilor de finanțare a spitalelor publice;
* modul de alocare și distribuire a fondurilor în funcție de nevoile și cheltuielile reale ale instituțiilor publice spitalicești;
* mecanismele existente de finanțare a spitalelor publice în baza nevoilor pacienților;
* analiza costificării cazurilor tratate pentru 5 tipuri de asistență medicală, care vor fi stabilite de comun acord cu echipa de proiect;
* analiza investițiilor realizate de către instituțiile pilot din Fondul de Dezvoltare din FAOAM pentru perioada respectivă;
* analiza cheltuielilor pentru salarizare, medicamente, consumabile din costul cazului tratat;

**Sarcina 2. Elaborarea raportului de analiză**

Metodologia analizei va combina cercetări de birou referitoare la subiectul raportului de analiză cu aplicarea instrumentelor de colectare calitativă și cantitativă a datelor cu actorii interesați (interviuri, focus-grupuri, chestionare, altele).

În baza datelor colectate, expertul/ grupul de experți va elabora raportul de analiză, cu specificarea clară a lacunelor/provocărilor actuale în procesul de finanțare a spitalelor publice, cu concluzii și recomandări pe termen scurt, mediu și lung pentru actorii-cheie vizați, inclusiv recomandări de modificări legislative și de reglementare. Pe parcursul analizei, urmează a fi consultați actorii cheie, inclusiv, însă fără a se limita la Ministerul Sănătății, Compania Națională de Asigurări în Medicină, instituții spitalicești pilot, ș.a.

Raportul de analiză va fi elaborat în limba română și nu va depăși 40 – 60 pagini (împreună cu anexele). Raportul va include un sumar de 4 - 6 pagini (în română și engleză), cu indicarea rezultatelor-cheie, a concluziilor și recomandărilor specifice de eficientizare a procesului și mecanismelor de finanțare a spitalelor publice pentru Compania Națională de Asigurări în Medicină și Ministerul Sănătății al Republicii Moldova.

**Sarcina 3: Prezentarea raportului de analiză către actorii - cheie interesați**

După recepționarea raportului, echipa proiectului va organiza o activitate de prezentare a rezultatelor analizei și consultare cu principalii actori interesați (Compania Națională de Asigurări în Medicină, Ministerul Sănătății al Republicii Moldova, Comisia Parlamentară pentru Protecție Socială, Sănătate și Familie, alți actori cheie relevanți). Comentariile și recomandările înaintate în cadrul consultării vor fi luate în considerare la definitivarea raportului de analiză.

# Termeni și livrabile

Sarcina va fi realizată în perioada **20 noiembrie – 20 februarie 2023.**

Expertul va elabora și prezenta către AO „CASMED” următoarele produse:

|  |  |
| --- | --- |
| **Livrabil**  | **Termen-limită** |
| Metodologia de elaborare a raportului de analiză | 24 noiembrie 2023 |
| Rezultatele procesului de colectare a datelor (calitative și cantitative) | 15 decembrie 2023 |
| Raport de analiză, varianta draft | 25 ianuarie 2024 |
| Prezentarea raportului de analiză către părțile interesate (prezentare Power Point) | 10 februarie 2024 |
| Raport de analiză, varianta finală (care include recomandările înaintate de echipa de proiect și actorii cheie) | 20 februarie 2024 |

# Plata

AO „CASMED” va semna un Contract de prestări servicii cu expertul/a contractat(ă).

Plățile pentru servicii se vor face în maximum 10 zile de la data primirii livrabilelor și aprobării acestora de către echipa de proiect, în conformitate cu următorul program de plăți:

|  |  |
| --- | --- |
| Livrabile | Cota parte a plății |
| Metodologia analizei elaborată și aprobată de echipa de proiect | 10% |
| Rezultatele procesului de colectare a datelor (calitative și cantitative) | 40% |
| Prezentarea raportului final | 50% |

1. Experiență, abilități și competențe solicitate
* Studii de master sau echivalent în științe medicale, economie, drept sau în alte domenii relevante analizei;
* Minimum 5 ani de experiență profesională demonstrată în domeniul sănătății, analize de date, analize economice;
* Experiență demonstrată în elaborarea rapoartelor analitice, efectuarea de cercetări, evaluări, analize în domeniul sănătății și finanțelor publice în sănătate;
* Experiența demonstrată de activitate cu autoritățile naționale în domeniul sănătății în elaborarea rapoartelor analitice, efectuarea de cercetări, evaluării în domeniul asigurărilor medicale reprezintă un avantaj;
* Cunoștințe solide despre sistemul de sănătate din Moldova;
* Abilități excelente de analiză și raportare;
* Competențe excelente de comunicare scrisă și orală în limba română și engleză;
* Responsabilitate, flexibilitate.

# Dosarul de participare va include:

Persoanele interesate urmează să prezinte următoarele documente/informații pentru a demonstra calificările lor:

* CV-ul aplicantului/aplicanților, cu indicarea linkurilor la lucrările elaborate sau alte surse care demonstrează experiența deținută în domeniu;
* Scrisoarea de motivare, în care se va explica modul în care aplicantul/aplicanții răspund la fiecare dintre cerințele sarcinii și criteriilor de calificare;
* Oferta financiară, prezentată în lei moldovenești, cu specificarea costului net per zi de lucru și a sumei totale.

CASMED își rezervă dreptul de a solicita referințe și documente suplimentare.

**Termenul – limită de prezentare a ofertei:** **13 noiembrie 2023, ora 18.00.**

Persoanele interesate pot depune dosarul pentru concurs la adresa de e-mail: casmed.SAccproject@gmail.com cu tema mesajului **„Analiză finanțare spitale”**.

Dosarele incomplete nu vor fi evaluate. Doar persoanele selectate vor fi contactate.

Pentru **informații suplimentare** contactați:

Livia Golovatîi, coordonator de proiect: tel. 069834207, email: casmed.SAccproject@gmail.com.